**Uros** oli vuonna 2011 perustettu suomalainen yritys, joka toimi kansainvälisten mobiiliratkaisujen ja esineiden internetin (IoT) parissa. Helmikuussa 2022 se asetettiin konkurssiin. Yhtiö tuli loppuaikoinaan tunnetuksi monista taloudellisista väärinkäytösepäilyistä, kuten mahdollisesta avustuspetoksesta.

Yrityksen nimi tulee alkuperäisestä nimestä *Universal Roaming Solutions*, mikä liittyy ratkaisun tarjoamiseen roaming-maksuihin. Yritys on perustettu vuonna 2011. Sen kotipaikka on Oulu. Perustaja ja hallituksen puheenjohtaja on Microcell-yrityksestään vuosituhannen taitteessa tunnetuksi tullut Jyrki Hallikainen. Vuonna 2018 yrityksen liikevaihto oli 1,3 miljardia euroa.

Suomalaisista yrityksistä vain Supercell ja HMD Global ovat kasvaneet yhtä nopeasti. Uros etsi lisäkasvua Qualcomm-sopimuksesta. Lokakuussa 2019 Uros kertoi avaavansa Qualcommin ja ThunderSoftin omistaman yhteisyrityksen innovaatiokeskuksen Ouluun.

Epäselvyydet ja konkurssi
-------------------------

Uroksesta aloitettiin syksyllä 2021 poliisitutkinta mahdollisen törkeän avustuspetoksen selvittämiseksi, asianomistajana Valtiokonttori. Yritys ei ollut maksanut takaisin Tekesiltä saamiaan lainoja vaikka on toisaalta kertonut valtavista liikevoitoistaan. Myös Nordea ja Oulun Osuuspankki haastoivat Uroksen miljoonasaatavista oikeuteen. Uros siirsi kesäkuussa 2021 pääkonttorinsa Oulusta Sveitsiin. Nordea syyttää Urosta pankin saatavien varmistamiseksi pantattujen osakkeiden laittomasta siirrosta uuden sveitsiläisyhtiön Uros Ag:n nimiin. Syksyllä 2021 yritys jätti pieniäkin maksusitoumuksiaan suorittamatta ja vältteli muun muassa median yhteydenottoja. Ylen marraskuussa 2021 julkaiseman selvityksen mukaan Uroksen veroparatiisiyhtiöihin perustuva talous vaikutti vuoden 2018 tilinpäätöksen perusteella "kuplalta", eikä myöhempiä tilinpäätöksiä ole julkaistu. Urosta uhkasi selvitystila tai poisto kaupparekisteristä, ellei se toimita vuoden 2019 tilinpäätöstietojaan tammikuun 13. päivään 2022 mennessä Patentti- ja rekisterihallitukselle. Asiakirjojen toimittamiselle myönnettiin kuitenkin lisäaikaa.

Päävelkojat Nordea, Oulun Osuuspankki ja Finnvera jättivät 17. joulukuuta 2021 Uroksesta konkurssihakemuksen yhteensä 6,8 miljoonan euron saataviensa vuoksi. Velkojia ovat myös Valtiokonttori (noin viisi miljoonaa euroa) ja Business Finland (1,3 miljoonaa euroa), minkä lisäksi Uros on jättänyt tilittämättä noin 300 000 euron työeläkemaksut Ilmariselle. Oulun käräjäoikeus asetti Uros Oy:n konkurssiin 8. helmikuuta 2022 eikä päätöksestä valitettu.

Tammikuun 2022 lopulla Oulun käräjäoikeus määräsi yhtiön ja sen perustajien Jyrki Hallikaisen ja Tommi Uharin omaisuutta vakuustakavarikkoon yli 6,1 miljoonan euron arvosta, koska oli syytä epäillä, että omaisuutta kätkemällä ja hävittämällä saatetaan välttää yhteisösakon tai korvauksen maksamista. Huhtikuussa 2022 Rovaniemen hovioikeus vahvisti ratkaisun hylkäämällä siitä tehdyn valituksen. 

Uroksen pääomistaja Jyrki Hallikainen myi yrityksen viime vaiheissa pois omistamiaan Uroksen osakkeita. Isoimmassa kaupassa kesällä 2020 hän myi 1 prosentin osuuden Sveitsissä asuvalle sijoittajalle 20 miljoonalla eurolla. Samoihin aikoihin Jyrki Hallikainen siirsi valtaosan omaisuudestaan Suomessa silloisen vaimonsa Tarja Hallikaisen nimiin avioeroon liittyvän osituksen merkeissä. Nordean mielestä Sveitsissä laadittu sopimus ei kuitenkaan vaikuta ositussopimukselta, vaan pelkästään Jyrki Hallikaisen omaisuuden luovutukselta, jonka avulla Hallikainen on saanut taloutensa näyttämään ylivelkaiselta ulosoton edessä.

Elokuussa 2022 Jyrki Hallikaisen toinen yritys, Oulun torille hotellia rakennuttanut MGP Services Oy asetettiin konkurssiin, päävelkojana rakennusyhtiö 13,6 miljoonan euron saatavineen. Uros-yrityksen avustuspetoksen osalta esitutkinta valmistui tammikuussa 2023. Sen mukaan kaksi henkilöä olisi syyllistynyt törkeään avustuspetokseen, ja asia siirtyi syyteharkintaan.

Tampereen Kannen areenan nimisponsori
-------------------------------------

Uroksen ja Tampereen Kannen areenan välinen yhteistyösopimus julkistettiin maaliskuussa 2020. Sen osana Tampereelle joulukuussa 2021 avattu monitoimiareena olisi saanut nimen Uros Live. Sponsorisopimus purettiin jo ennen avajaisia Uroksen talousvaikeuksien ja kielteisen julkisuuden vuoksi. Uudeksi nimisponsoriksi tuli Nokia.

Lähteet
-------

1. 1 2 3  Lappalainen, Elina: Uros rikkoi miljardirajan: Oululainen superkasvaja harppasi 1,3 miljardin euron liikevaihtoon (Tilaajille) *Talouselämä*.  29.5.2019.
2. ↑  Pietarila, Päivikki: Miljonääriyrittäjän visioista syntyi Suomen kovin kasvuraketti - "Tämä on vasta lämmittelyä" (Tilaajille) *Kauppalehti*.  31.5.2018.
3. ↑  About us *uros.com*. Viitattu 7.6.2021. (englanniksi)
4. ↑  Lappalainen, Elina: Bigger than Nokia? (Tilaajille) *Talouselämä*.  29.5.2019.  (englanniksi)
5. ↑  Qualcomm-päänavaus Suomessa: uusi innovaatiokeskus Ouluun (Tilaajille) *Tivi*.  2.10.2019.
6. ↑  Hänninen, Jyri ym.: Missä ovat Uroksen miljoonat? Ylen selvitys paljastaa vain joukon tyhjiä yhtiöitä ja laajan veroparatiisien käytön *Yle Uutiset*.  1.11.2021. Viitattu 11.12.2021.
7. ↑  Alanne, Joonas: Poliisi tutkii Uros Oy:tä törkeästä avustuspetoksesta.  *Iltalehti*, 5.11.2021. Artikkelin verkkoversio. Viitattu 11.12.2021.
8. ↑  Valtavista voitoista kertoneelta Uros-yhtiöltä vaaditaan yli 15 miljoonan euron velkasaatavia oikeudessa.  *Helsingin Sanomat*, 5.10.2021. Artikkelin verkkoversio. Viitattu 11.12.2021.
9. 1 2  Loukkola, Pekka: Uros-teknologiayhtiön ja sen perustajien omaisuutta määrättiin takavarikkoon yli kuuden miljoonan euron edestä *Yle Uutiset*.  1.2.2022. Viitattu 3.2.2022.
10. ↑  Teknologiayritys Urosta haetaan konkurssiin *MTV Uutiset*.  19.12.2021. Viitattu 19.12.2021.
11. ↑  Pietiläinen, Tuomo ym.: Myös työeläke­maksut maksamatta, rahoittajat hakevat teknologia­yritys Urosta konkurssiin 6,8 miljoonan euron saatavien vuoksi.  *Helsingin Sanomat*, 20.12.2021. Artikkelin verkkoversio (maksullinen). Viitattu 23.12.2021.
12. ↑  Pekka Loukkola, Käräjäoikeus asetti teknologiayhtiö Uroksen konkurssiin, Yle.fi, uutiset 8.2.2022, viitattu 8.2.2022
13. ↑  Kohutun Uros-yhtiön konkurssi sai sinetin.  *IS Taloussanomat*, 10.3.2022. Artikkelin verkkoversio. Viitattu 10.3.2022.
14. ↑  Hovioikeus piti Uroksen perustajien miljoonavakuus­takavarikon voimassa.  *Helsingin Sanomat*, 13.4.2022. Artikkelin verkkoversio. Viitattu 23.4.2022.
15. ↑  Uros-omistaja Hallikainen sai yli 20 miljoonaa euroa myymällä osia yhtiöstä ennen kulissien romahtamista *Yle Uutiset*.  23.4.2022. Viitattu 23.4.2022.
16. ↑  Rintala, Milja: Uros-Hallikaisen tori­hotelli asetettiin virallisesti konkurssiin.  *Ilta-Sanomat*, 26.8.2022. Artikkelin verkkoversio. Viitattu 4.1.2023.
17. ↑  Karvanen, Niko: Poliisi syynäsi kohuyhtiö Uroksen miljoona-avustuksia – kahta henkilöä epäillään törkeistä petoksista *IS Taloussanomat*.  4.1.2023. Viitattu 4.1.2023.
18. ↑  Vesa Rantanen, Tatu Myllykoski: Miten UROS LIVE -nimi syntyi? Nyt puhuu mies areenan nimisopimuksen takana *Ilta-Sanomat*.  5.3.2020. Viitattu 7.6.2021.
19. ↑  Uros oy sai potkut – Tampereen areena jatkaa nimellä Tampereen Kannen areena *yle.fi*.  28.10.2021. Viitattu 28.10.2021.
20. ↑  Tampereen areenan uusi nimisponsori on Nokia, areena sai myös uuden nimen – *Yle Uutiset*.  19.11.2021. Viitattu 20.12.2021.

Aiheesta muualla
----------------

* Uros, Arkistolinkki, Internet Archive 30.5.2019.
* *Uros – mobiiliruhtinaan tarina* 1–3, viihdedokumenttisarja, MTV Katsomo 2023.